JCh—2018. Cherishev Jahon Chempionati tarixiga, Ignashevich esa Rossiya futboli tarixiga kirdi

Rossiya—Saudiya Arabistoni uchrashuvining 22-daqiqasida jarohat olgan Alan Zagoyev o‘rniga zaxiradan maydonga tushgan Denis Cherishev Jahon Chempionati tarixiga kirdi.

Denis birinchi bo‘limning 43-daqiqasida Roman Zobninning to‘p uzatishidan keyin saudiyaliklar darvozasini ishg‘ol etdi. Shu tariqa Cherishev mundiallar tarixida ilk o‘yinda zaxiradan maydonga tushib gol urgan birinchi futbolchiga aylandi. O‘yin oxirida esa futbolchi yana bir gol urishga erishdi. Bundan tashqari yarim himoyachi uchrashuvning eng yaxshi o‘yinchisi sifatida e’tirof etildi.
Shuningdek, Moskvaning SSKA himoyachisi Sergey Ignashevich Saudiya Arabistoniga qarshi o‘yinda Rossiyaning asosiy tarkibida maydonga tushdi.

Ignashevich maydonga tushgan vaqtida 38 yoshu 335 kunlik edi. Oqibatda esa Sergey Rossiya hamda SSSR terma jamoalari tarixida Jahon Chempionatlarida o‘ynagan eng yoshi katta futbolchi bo‘ldi.